
Korszerű oktatás a szakképzésben - Infokommunikációs technológiával támogatott tanulási módszer bevezetése

A TDK dolgozat célja, hogy a szakképzésben is alkalmazható korszerű tanítás módszertani lehetőségeket mutasson be. Ennek keretében a munka fő részét képezi egy saját fejlesztésű MS Excel alapú program, mely a statika, szilárdságtan tárgyak tanulási illetve tanítási folyamatának támogatásához alkalmazható. Az elkészített programban különböző tartó típusok közül lehet választani a felhasználónak, majd a geometriai és erőtani adatok megadása után a program elkészíti a tartó nyíróerő- és hajlítónyomatéki ábráját. A program elsősorban a szakképzésben résztvevő diákok, tanárok közös munkáját próbálja segíteni. A szerző fejlesztő munkáját megelőzte e témában való kutatás, mely értelmében összegyűjtött olyan digitális, oktatásban használható segédanyagokat, melyekkel a statika, szilárdságtan tantárgyak könnyebben taníthatóak, tanulhatóak. A dolgozat utolsó része egy elégedettségi kérdőívvel végzett vizsgálatot mutat be, mely az Ybl Miklós Építőipari Szakképző Iskola diákjai körében készült, és az elkészült programok tanítási-tanulási folyamatba való beépítésének hasznosságát, tanulást segítő funkcióját kutatta. A dolgozat részletezi az Excel programok továbbfejlesztési irányait is.



